Illum, il-Kummissjoni ħabbret għadd ta' miżuri ta' emerġenza biex issalva l-istokk vulnerabbli tal-bakkaljaw tal-Lvant tal-Baltiku milli jkompli jisfaxxa. Il-miżuri ta' emerġenza se jipprojbixxu b'effett immedjat is-sajd kummerċjali għall-bakkaljaw fil-parti l-kbira tal-Baħar Baltiku sal-31 ta' Diċembru 2019. Il-Kummissarju għall-Ambjent, l-Affarijiet Marittimi u s-Sajd, Karmenu Vella, qal: “Jekk jisfaxxa l-istokk tal-bakkaljaw, l-impatt ikun devastanti għall-għajxien ta' ħafna sajjieda u għall-komunitajiet kostali ta' madwar il-Baħar Baltiku. Jeħtiġilna nieħdu passi mingħajr dewmien biex nerġgħu nagħtu l-ħajja lil dan l-istokk – kemm fl-interess tal-ħut kif ukoll tas-sajjieda. U l-miżuri ta' emerġenza li l-Kummissjoni qed tieħu llum huma tabilħaqq ir-reazzjoni urġenti tagħna għal din it-theddida. Barra minn hekk, irridu nimmaniġġjaw sew l-istokk – il-ħabitat fejn jgħix – b'viżjoni fit-tul.” Il-projbizzjoni tal-lum se tidħol fis-seħħ minnufih u tibqa' tgħodd sal-31 ta' Diċembru 2019. Tkopri l-bastimenti tas-sajd kollha u se tapplika għall-Baħar Baltiku kollu għajr għall-aktar parti fil-Punent tiegħu fejn l-istokk mhux daqshekk preżenti. Din issegwi xi miżuri li diġà ħadu xi Stati Membri oħra. Peress li dawn il-miżuri ma jiżgurawx approċċ uniformi fiż-żoni kollha fejn jinsab l-istokk tal-bakkaljaw tal-Lvant tal-Baltiku u peress li mhux l-Istati Membri kollha beħsiebhom jadottaw miżuri nazzjonali, il-Kummissjoni ddeċidiet li hemm bżonn tittieħed aktar azzjoni ta' emerġenza. Filwaqt li l-projbizzjoni tas-sajd hija pass urġenti u essenzjali li jgħin fil-protezzjoni ta' dan l-istokk vulnerabbli, aktar tard din is-sena meta l-Ministri jiltaqgħu biex jiddeċiedu dwar l-opportunitajiet tas-sajd, il-Kummissjoni u l-Istati Membri se jkunu qed jirrevedu l-ħtieġa għal azzjoni aktar fit-tul. Ix-xjenzjati jwissu wkoll fuq bosta fatturi oħra li jheddu l-istokk, minbarra s-sajd, u li jeħtieġ jiġu indirizzati b'mod separat. Fost dawn hemm in-nuqqas ta' salinità, it-temperaturi għoljin wisq tal-ilma, in-nuqqas ta' ossiġnu, u l-infestazzjoni tal-parassiti. Kuntest Analiżi xjentifika riċenti kompliet iżżid it-tħassib dwar il-bakkaljaw tal-Lvant tal-Baltiku: qed inġarrbu tnaqqis qawwi fl-istokk bir-riskju li jista' jisfaxxa jekk ma tittieħed l-ebda azzjoni. Għalhekk bosta korpi xjentifiċi internazzjonali appellaw għall-waqfien sħiħ tas-sajd biex is-sitwazzjoni ma tibqax sejra għall-agħar. Il-Kummissjoni analizzat l-evidenza xjentifika disponibbli u ddiskutiet il-miżuri tal-lum mal-Istati Membri waqt il-laqgħa tal-Kumitat ta' Esperti. Skont parir xjentifiku, il-qabdiet totali permissibbli għall-bakkaljaw tal-Lvant tal-Baltiku diġà ilhom jitnaqqsu kull sena mill-2014 'l hawn, minn 65,934 tunnellata għal 24,112 tunnellata fl-2019. Madankollu, fl-aħħar snin is-sajjieda użaw biss bejn 40-60 % tal-qabda totali permissibbli, u dan aktarx minħabba n-nuqqas ta' ħut b'daqs kummerċjali. Infatti, skont ix-xjenzjati, bħalissa l-volum tal-bakkaljaw b'daqs kummerċjali (mhux inqas minn 35 cm) jinsab fl-aktar livell baxx osservat sa mill-ħamsinijiet. Din is-sena, is-sajjieda s'issa użaw madwar 15 % tal-kwota disponibbli għalihom. Il-bakkaljaw tal-Lvant tal-Baltiku kien wieħed mill-aktar ħut ta' valur li jfisser l-għajxien ta' bosta sajjieda. Dan il-ħut jinqabad minn iżjed minn 7,000 bastiment tas-sajd minn tmien Stati Membri tal-UE. Fosthom hemm 182 bastiment li ġejjin mil-Litwanja u mill-Polonja li jiddependu fuq dan l-istokk għax ifisser aktar minn nofs il-qabdiet tagħhom. Skont il-Politika Komuni tas-Sajd, meta l-Kummissjoni jkollha xi talba raġonevoli mingħand xi Stat Membru jew b'inizjattiva tagħha stess, din tista' tieħu miżuri ta' emerġenza biex ittaffi xi theddida serja għall-konservazzjoni tar-riżorsi bijoloġiċi tal-baħar. Dawn il-miżuri jistgħu japplikaw għal mhux aktar minn sitt xhur. Fil-passat, il-Kummissjoni diġà ħadet miżuri ta' emerġenza bħal dawn biex tħares ċerti stokkijiet vulnerabbli, fosthom għall-inċova fil-Bajja ta' Biscay u għall-ispnott tat-Tramuntana. Għal Aktar Informazzjoni Mistoqsijiet u Tweġibiet dwar il-miżuri ta' emerġenza għall-protezzjoni tal-bakkaljaw tal-Lvant tal-Baltiku